b'\n_START_ARTICLE_\nPolicijsko kolo\n_START_SECTION_\nZgodovina\n_START_PARAGRAPH_\nPolicija je kolesa pri\xc4\x8dela uvajati v zgodnjem obdobju 20. stoletja. Policisti so sprva uporabljali kar svoja kolesa. S\xc4\x8dasoma so kolesa postala standardna oprema, predvsem policije na ruralnem obmo\xc4\x8dju. Policija v Kentu je leta 1896 kupila 20 koles in do leta 1904 je obratovalo \xc5\xbee 129 policijskih patrulj na kolesih v ruralnem okolju. Nekatere dr\xc5\xbeave so policijska kolesa obdr\xc5\xbeale, medtem ko so druge prenehale z uporabo koles za nekaj \xc4\x8dasa. V poznem 20. stoletju so urbane kolesarske patrulje postale stalnica, saj so postale patrulje v avtomobilih \xc4\x8dedalje bolj omejene zaradi nara\xc5\xa1\xc4\x8danja prometnih zastojev in uvajanja pe\xc5\xa1con.\n_START_SECTION_\nKarakteristike policijskih koles\n_START_PARAGRAPH_\nKolesa, ki jih uporabljajo uradne osebe, so posebej izdelana zanje. Veliko izdelovalcev koles ponuja policijske modele, vklju\xc4\x8dno s Trekom, Cannondaleom, Specializedom, Fujijem, Safariland-Kono, Forceom, in KHS-jem. Nekatera podjetja ponujajo policijske, tudi gasilske modele ter specifi\xc4\x8dne modele za re\xc5\xa1evalce. Mnogi so opremljeni tudi z zadnjimi prtlja\xc5\xbeniki in torbami za prevoz opreme._NEWLINE_Pedala policijskih koles so skoraj vedno navadna, nekatera pa so opremljena tudi z zapenjanjem \xc4\x8devljev na pedala, vendar tako da se lahko nosijo tudi navadni \xc4\x8devlji, kar omogo\xc4\x8da policistom, da zasledujejo nekoga tudi pe\xc5\xa1, \xc4\x8de je to potrebno. Opremljena so tudi s prednjo in zadnjo lu\xc4\x8djo ter baterijo v obliki steklenice za pija\xc4\x8do, ki je name\xc5\xa1\xc4\x8dna tam, kjer se steklenica na kolesu obi\xc4\x8dajno nahaja. Lu\xc4\x8di so lahko LED, halogenske, v\xc4\x8dasih pa tudi Xenonske. Spredaj je \xc5\xbearomet skupaj z utripajo\xc4\x8dimi rde\xc4\x8dimi in modrimi lu\xc4\x8dmi. V Veliki Britaniji so kolesom za nujno medicinsko pomo\xc4\x8d dovolili uporabo modrih utripajo\xc4\x8dih lu\xc4\x8di 21. oktobra 2005. Na zadnem delu se obi\xc4\x8dajno nahaja rde\xc4\x8da lu\xc4\x8d. Pnevmatike so po navadi srednje debeline z gladkim srednjim delom tekalne povr\xc5\xa1ine za vo\xc5\xbenjo po utrjenih povr\xc5\xa1inah in z nekaj gripa ob straneh, za bolj\xc5\xa1i oprijem pri vo\xc5\xbenji na neutrjenih povr\xc5\xa1inah._NEWLINE_Nacionalni in\xc5\xa1titut za varnost in zdravje pri delu je raziskal potencialne negativne u\xc4\x8dinke dolgotrajnega kolesarjenja na zdravje policijskih patrulj, vklju\xc4\x8dno z mo\xc5\xbenostjo, da nekateri kolesarski sede\xc5\xbei povzro\xc4\x8dajo znaten pritisk na podro\xc4\x8dje genitalij kolesarjev, s \xc4\x8dimer je onemogo\xc4\x8den normalen pretok krvi v genitalije. Omenjeni in\xc5\xa1titut za kolesarjenje na delovnem mestu priporo\xc4\x8da uporabo sede\xc5\xbeev brez nosa. S tem se ne strinja kolesarski strokovnjak Grant Petersen, ki trdi, da so dana\xc5\xa1nji sede\xc5\xbei \xc5\xbee v osnovi oblikovani tako da prepre\xc4\x8dujejo omenjene te\xc5\xbeave in da sede\xc5\xbei brez nosa zmanj\xc5\xa1ujejo mo\xc5\xbenost obvladovanja kolesa.\n_START_SECTION_\nTreniranje\n_START_PARAGRAPH_\nInternational Police Mountain Bike Association (Mednarodno zdru\xc5\xbeenje gorskih kolesarjev policistov) svojim \xc4\x8dlanom omogo\xc4\x8da treninige, organizira pa tudi letne konference na temo \xe2\x80\x9cPolice On Bikes\xe2\x80\x9d(Policija na kolesu). Te\xc4\x8daj ima korenine v programu "Effective Cycling" (Efektivno kolesarjenje) Johna Foresterja. V ZDA LEBA Law Enforcement Bicycling Association (Kolesarsko zdru\xc5\xbeenje poobla\xc5\xa1\xc4\x8denih uradnih oseb) pomaga pri sprejemu standardov treninga za policiste. Omenjeno zdru\xc5\xbeenje ponuja policistom tristopenjsko certificiranje. Teme usposabljanja so predvsem tveganja, prehrana, upravljanje kolesa pri zelo nizki hitrosti, sodelovanje z lokalno skupnostjo, zakon na podro\xc4\x8dju prometa, kolesarska abeceda, vzdr\xc5\xbeevanje kolesa, no\xc4\x8dna patrulja, pribli\xc5\xbeevanje osumljenca in zaviranje, vendar se lahko glede na potrebe teme tudi spreminjajo._NEWLINE_Dolo\xc4\x8dene organizacije, kot je American Bike Patrol Services, so specializirane za prakti\xc4\x8dno usposabljanje kolesarskih patrulj na terenu za policiste in varnostnike na kolesih. ABPS program vklju\xc4\x8duje posebne vsebine za usposabljanje osnovnih kolesarskih patrulj in varnost pri kolesarjenju ter ponuja enodnevno pridobivanje potrdila o uspe\xc5\xa1no opravljenem usposabljanju.'